Villy Søvndal (SF), 2001-10-23:
Det er så gentaget den 28. september i resolution nr. 1373, hvor man siger, at terrorangrebet udgjorde en trussel mod den internationale fred og sikkerhed, og bekræfter på ny retten til at udøve individuelt eller kollektivt selvforsvar.
SF har fra starten støttet en målrettet militær indsats med det formål at finde og bekæmpe de terrornetværk, der stod bag de iskolde massemord den 11. september.
Vi har fra starten fordømt det helt uden forbehold.
Der eksisterer på denne her jord ikke nogen undskyldning for at tage mere end 6.000 mennesker som gidsler i en terroraktion.
Det betyder modsat ikke, at SF har givet grønt lys til en hvilken som helst militæraktion.
Vi har ikke, og vi vil ikke udskrive nogen blankocheck, men vi vil nøje holde øje med udviklingen.
Det er der flere gode grunde til.
Derfor er der brug for, også i krig, en kritisk offentlighed og ikke medløberi.
For det andet er det for SF helt afgørende, at krigen ikke kommer til at omfatte civile mål.
Der er intet, der begrunder, at drabene på uskyldige i New York og Washington besvares med drab på uskyldige civile i Afghanistan.
For det tredje: Det er ligeledes afgørende for SF, at krigen ikke geografisk udvides til andre lande.
Ellers er risikoen, at vi står i en konflikt af helt uoverskuelige dimensioner, og det vil med sikkerhed betyde, at den nuværende koalition falder fra hinanden, og så står vi med en helt anden og langt farligere konflikt.
For det fjerde er erkendelsen af, at terroren ikke kun bekæmpes militært, men også giver anledning til at handle på de områder, hvor uløste konflikter bærer ved til had, til afmagt, til desperation, som giver grobund for fanatisme og kynisme,
afgørende for SF.
Denne konflikt udspilles jo samtidig med, at mellemøstkonflikten optrappes dramatisk.
Tostatsløsningen i Palæstina skal sikres nu.
Det er afgørende at bruge øjeblikket til det.
Endelig er det vigtigt, at den militære indsats ikke bliver langvarig, som Powell, den amerikanske udenrigsminister, også gav udtryk for i søndags.
Først og fremmest
af hensyn til den humanitære situation i Afghanistan med de mange flygtninge, der står over for den afghanske vinter uden mad og husly, men også af hensyn til at lade de diplomatiske og politiske skridt afløse de militære for at finde den fremtid for Afghanistan, hvor FN kommer til at spille en afgørende rolle; så er det vigtigt, at en militær indsats snart slutter og erstattes af den civile kæmpeindsats, der forestår i Afghanistan.
Jeg vil godt bede udenrigsministeren overveje, om Danmark ikke skal tage et selvstændigt initiativ.
Nemlig et forslag om allerede nu at få etableret en FN-konference om Afghanistans fremtid, hvor man sikrer, at den diplomatiske, den politiske forberedelse til den situation, der under alle omstændigheder kommer på det tidspunkt, hvor politiske og diplomatiske skridt skal afløse de militære, forberedes så grundigt som muligt, så vi ikke kommer i en situation, hvor dårlig forberedelse betyder, at man ikke kan sætte ind på det tidspunkt, hvor man faktisk ellers ville kunne sætte ind. Jeg synes personlig, det ville være fint, og SF synes, det ville være fint, hvis Danmark spillede ud med, at vi godt ville være vært ved sådan en FN-konference, hvor man så sideløbende med konferencen om den politiske løsning i Afghanistan også sikrede en parallel donorkonference, så man sikrer, at den pengeindsamling, den donation, der er en forudsætning for at komme videre, igen ikke kommer til at skulle afvente et forløb, men at vi er forberedte, når den kommer.
Med de bemærknigner kan vi støtte beslutningsforslaget.